
REPUBLIKA HRVATSKA
TRGOVAČKI SUD U ZAGREBU
Zagreb, Amruševa 2/II							7 St-4932/16
							
U  I M E  R E P U B L I K E  H R V A T S K E
R J E Š E N J E
									
	Trgovački sud u Zagrebu po sucu pojedincu Vesni Malenica kao stečajnom sucu u prethodnom postupku radi utvrđivanja uvjeta za otvaranje stečajnog postupka nad dužnikom MAPA d. o. o., Zagreb, Poljana Dragutina Kalea 4, OIB 75356866078, 24. listopada 2016.

r i j e š i o  j e

	1. Obustavlja se prethodni postupak radi utvrđivanja uvjeta za otvaranje stečajnog postupka nad dužnikom MAPA d. o. o., Zagreb, Poljana Dragutina Kalea 4, OIB 75356866078.
	2. Odbacuje se prijedlog predlagatelja Financijska agencija, RC Zagreb, Podružnica Zagreb, Trg svibanjskih žrtava 1995. 1, OIB 85821130368, za otvaranje stečajnog postupka nad dužnikom MAPA d. o. o., Zagreb, Poljana Dragutina Kalea 4, OIB 75356866078.

Obrazloženje

Podneskom od 13. lipnja 2016. Financijska agencija (dalje: FINA) podnijela  je ovom sudu prijedlog za pokretanje stečajnog postupka nad gore navedenom pravnom osobom.
Prijedlog je objavljen na e-oglasnoj ploči suda 1. srpnja 2016.
	U svom prijedlogu predlagatelj navodi da dužnik ima evidentirane neizvršene osnove za plaćanje u neprekinutom razdoblju od 286 dana u ukupnom iznosu od 2.283.417,29 kn.
	Prema podacima o broju zaposlenih koje je FINA-I dostavio Hrvatski zavod za mirovinsko osiguranje, dužnik ima dva zaposlenika.
	Stoga je temeljem odredbe čl. 42 Stečajnog zakona, rješenjem ovog suda broj St-4932/16-6 od 19. srpnja 2016. pokrenut prethodi postupak nad dužnikom.
	Rješenjem ovog suda broj St-4932/16-3 od 19. srpnja 2016., pozvana je odgovorna osoba dužnika na plaćanje predujma i dodatnog iznosa predujma u smislu odredbe čl. 114 Stečajnog zakona (NN 71/15).
	Zaključkom od 19. srpnja 2016. naloženo je FINA-i da dostavi ovom sudu Potvrdu o neizvršenim osnovama za plaćanje te Očevidnik o redoslijedu plaćanja za dužnika.
	Podneskom od 22. srpnja 2016. FINA se očitovala na zaključak suda na način da ustraje u cijelosti kod prijedloga za otvaranje stečajnog postupka te jamči da su podaci iz prijedloga od 1. rujna 2015. točni i potpuni.
	Protiv rješenja kojim je pozvan na uplatu predujma i dodatnog predujma, žalbu su podnijeli stečajni dužnik te zakonski zastupnik stečajnog dužnika.
	Postupajući po žalbi Visoki trgovački sud Republike Hrvatske je akceptirao navod dužnika iz žalbe da je u tijeku predstečajni postupak, jer je Upravni sud Republike Hrvatske, presudom broj Usl-4364/14 od 13. srpnja 2016. poništio rješenje Ministarstva financija, Sektora za drugostupanjski postupak, od 14. studenog 2014.; te ukinuo rješenje kojim se poziva odgovornu osobu dužnika na plaćanje predujma i dodatnog predujma i odbacio dužnikovu žalbu kao nedopuštenu.
	Iako se ni dužnik ni FINA kao predlagatelj nisu očitovali o novim činjenicama u ovom postupku, na način da su obavijestili sud o pravnim posljedicama donijete odluke u upravnom postupku, sud je navod dužnika iz žalbe kao i dostavljenu dokumentaciju prihvatio kao novu činjenicu u postupku te na temelju tako utvrđenog činjeničnog stanja, donio odluku kao u izreci.
	Imajući u vidu donošenje presude u upravnom postupku, a kojom se stavlja van snage pravomoćno rješenje drugostupanjskog tijela, te tako nastavlja tijek postupka predstečajne nagodbe, a što je prepreka za vođenje stečajnog postupka. 
	Odredbom čl. 15 st. 2 Stečajnog zakona propisana je zabrana pokretanja stečajnog postupka ako je u tijeku predstečajni postupak.
	Stoga je temeljem navedene odredbe valjalo prijedlog odbaciti kao nedopušten i riješiti kao u toči 2. izreke rješenja.
	Slijedom navedenog valjalo je i prethodni postupak obustaviti i riješiti kao u točki 1. izreke rješenja.
Zagreb, 24. listopad 2016.

									SUDAC:
									Vesna Malenica v. r.  

POUKA O PRAVNOM LIJEKU: 
	Protiv ovog rješenja, nezadovoljna stranka može uložiti žalbu Visokom trgovačkom sudu Republike Hrvatske u roku od 8 dana po primitku rješenja, a ulaže se putem ovog Suda u 2 primjerka za Sud i po 1 za svaku protivnu stranku. 

Za točnost otpravka – ovl. službenik
								Kristina Švajger

